Ma yella deg yixef wis tlata, nehḍer-d ɣef tqendurt n leqbayel n zik d wasseɣ yellan ger-as akked uɛelleq n lfeṭṭa ɣer tmeṭṭut n zik, nbeggen-d belli lfeṭṭa n zik mačči kan i ccbaḥa itt-tettɛelliq tmeṭṭut meɛna tesɛa azal d uzamul nniḍen ama ɣer tmeṭṭut ama di tmetti taqbaylit, nufa-d belli ttɛawanen tameṭṭut di tmelsa n tqendurt n zik ad d-nebder ibzimen neɣ ixellalen ttcuddun neɣ ttaṭṭafen deg yiri n ddil di tuyat, tabzimt daɣen kifkif tesɛa azal ɣer tmeṭṭut imi tettaṭṭaf yis-s iri n tqendurt n leqbayel ma yella meqqer aladɣa tin yeṣṣuṭuḍen, ma yella d azamul-is temmal-d amkan n tin itt-iɛelqen belli tesɛa arrac ma yella d azrar yettaččar tamgerdṭ neɣ idmaren n tmeṭṭut mebla ma nettu taḥzamt i yesɛan azal akked uzamul-is di tmetti nneɣ, anda ara naf tilawin ssexdament-tt akken ad beggsent taqendurt-nsent ur yetteḥnunuf ara ijifar-is di lqaɛa abeɛda mi ara tqeddec, ma yella d azamul-is di tmetti nneɣ, ad naf di leɛwayed n leqbayel mi ara d-teddu teslit s axxam n urgaz-is yettages-as umɣar-is neɣ alwes-is ameqqran ma yella yesɛa dderya sebɛa tikkal deg wammas n teslit-nni akken ad tesɛu dderya...atg.